10 การควบคุมภายใน

บริษัทฯ มีสำนักตรวจสอบ ซึ่งมีหน้าที่และความรับผิดชอบด้านตรวจสอบภายใน
โดยมีวัตถุประสงค์เพื่อช่วยเหลือผู้ปฏิบัติงานทุกระดับของบริษัทฯ
ให้สามารถปฏิบัติหน้าที่ได้อย่างมีประสิทธิผล และสนับสนุนให้หน่วยปฏิบัติงานทุกระดับ
มีการตรวจสอบตนเองให้มีระบบการควบคุมภายในที่เพียงพอและต่อเนื่อง

ทุกไตรมาสสำนักตรวจสอบของบริษัทฯ จะรายงานผลการตรวจสอบต่อเจ้าหน้าที่บริหาร
คณะกรรมการตรวจสอบ และคณะกรรมการบริษัทฯ
โดยทำหน้าที่สอบทานความถูกต้องเชื่อถือได้และความครบถ้วนของข้อมูลต่าง ๆ
สอบทานการควบคุมดูแลการเก็บรักษา และการใช้ทรัพย์สิน
ประเมินความเพียงพอและประสิทธิภาพของระบบการควบคุมภายในของระบบงานต่าง ๆ
ตลอดจนความมีประสิทธิผลในการดำเนินการขององค์กร
พร้อมทั้งวางแผนการตรวจสอบและจัดให้มีการปฏิบัติตามแผน

สรุปความเห็นของคณะกรรมการบริษัทเกี่ยวกับความเพียงพอและเหมาะสมของระบบควบคุมภายใน

คณะกรรมการบริษัทฯ ในการประชุมคณะกรรมการบริษัทฯ ครั้งที่ 7/2544 เมื่อวันที่ 7 สิงหาคม
2544 ได้ร่วมกันพิจารณาให้ความเห็นเกี่ยวกับระบบควบคุมภายในของบริษัทฯ และบริษัทย่อย
โดยมีความเห็นว่า บริษัทฯ และบริษัทย่อยมีระบบควบคุมภายในที่มีความพอเพียงเหมาะสม
และไม่มีข้อบกพร่องที่เป็นสาระสำคัญแต่อย่างใด โดยสามารถสรุปได้ดังนี้

องค์กรและสภาพล้อม

คณะกรรมการบริษัทฯ ได้ดูแลให้มีการกำหนดและทบทวนเป้าหมายการดำเนินธุรกิจที่ชัดเจน
และวัดผลได้อย่างต่อเนื่อง
โดยได้จัดสร้างองค์กรที่เอื้ออำนวยให้การบริหารสามารถดำเนินงานได้อย่างมีประสิทธิภาพและการตรวจสอบมีความเป็นอิสระ
และจัดให้มีนโยบาย ระเบียบวิธีปฏิบัติงาน การแบ่งแยกอำนาจหน้าที่
ตลอดจนข้อกำหนดด้านจริยธรรมและบทลงโทษพนักงาน
รวมทั้งมาตรการที่รัดกุมและสามารถป้องกันการทุจริต โดยได้คำนึงถึงความเป็นธรรมต่อผู้ถือหุ้น
กรรมการ ผู้บริหาร พนักงาน คู่ค้า บริษัทในเครือ ผู้ที่เกี่ยวข้องอื่น ๆ
และประโยชน์สูงสุดของบริษัทฯ โดยสอดคล้องกับกฎหมาย ข้อบังคับที่เกี่ยวข้อง

การบริหารความเสี่ยง

บริษัทฯ ดำเนินการประเมินปัจจัยความเสี่ยงซึ่งมีผลกระทบต่อการประกอบธุรกิจของบริษัทฯ
ทั้งจากปัจจัยภายนอกและภายในที่คาดว่าจะประสบ
รวมทั้งกำหนดมาตรการในการลดความเสี่ยงและติดตามเหตุการณ์ที่เป็นปัจจัยความเสี่ยงเหล่านั้นอย่างสม่ำเสมอ
เช่น นโยบายของหน่วยงานราชการที่เปลี่ยนแปลงซึ่งจากการประสานที่ผ่านมา บริษัทฯ
ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด
การติดตามการเปลี่ยนแปลงของอัตราแลกเปลี่ยนทางการเงิน การเปลี่ยนแปลงแนวการวางท่อ
การลดความเสี่ยงทางวงเงินลงทุน การบำรุงรักษาเชิงป้องกันระบบท่อ
เพื่อป้องกันการเสียหายของท่อและการสูญหายของน้ำ การตรวจสอบระบบเทคโนโลยี เป็นต้น

การควบคุมการปฏิบัติงานของฝ่ายบริหาร

บริษัทฯ
ได้กำหนดขอบเขตอำนาจหน้าที่และวงเงินอนุมัติของฝ่ายบริหารในแต่ละระดับอย่างชัดเจนและเป็นระเบียบปฏิบัติที่เป็นลายลักษณ์อักษร
รวมทั้งมีการแบ่งแยกอำนาจหน้าที่ความรับผิดชอบขั้นตอนการทำธุรกรรมด้านการเงิน การจัดซื้อ
การอนุมัติ การบันทึกบัญชีและข้อมูลสารสนเทศ และการดูแล จัดเก็บทรัพย์สินออกจากกันโดยเด็ดขาด
เพื่อป้องกันการกระทำที่ทุจริต

ระบบสารสนเทศและการสื่อสารข้อมูล

บริษัทฯ ให้ความสำคัญต่อระบบสารสนเทศและการสื่อสารข้อมูล มีนโยบายการบัญชีที่เหมาะสม
มีการจัดเตรียมข้อมูลที่สำคัญต่างๆ ต่อที่ประชุมคณะกรรมการของบริษัทฯ
และผู้ถือหุ้นอย่างเพียงพอบนพื้นฐานที่มีคุณภาพ มีความเป็นปัจจุบันในระยะเวลาที่เหมาะสม
มีการจัดเก็บเอกสารที่ดี เช่น รายงานการประชุม
เอกสารประกอบการบันทึกบัญชีที่ละเอียดครบถ้วนเป็นหมวดหมู่
ซึ่งสามารถตรวจสอบได้ในกรณีที่ต้องการ เป็นต้น

ระบบการติดตาม

คณะกรรมการบริษัทฯ
ได้ติดตามผลการดำเนินงานเปรียบเทียบกับเป้าหมายที่กำหนดไว้อย่างสม่ำเสมอ
เพื่อดำเนินการแก้ไขได้ภายในระยะเวลาที่เหมาะสมหากผลการดำเนินงานแตกต่างจากเป้าหมายนั้น
รวมทั้งสำนักตรวจสอบของบริษัทฯ ได้มีการตรวจสอบการปฏิบัติงานอย่างอิสระและสม่ำเสมอ
เพื่อรายงานผลต่อคณะกรรมการตรวจสอบ
ในการพิจารณาแนะนำกรณีที่อาจมีเหตุการณ์ที่อาจมีผลกระทบต่อชื่อเสียงและการดำเนินงาน
รวมทั้งฐานะทางการเงินของบริษัทฯ ที่อาจจะมีนัยสำคัญ นอกจากนั้นแล้วกรรมการบริษัทฯ
ได้ติดตามผลการตรวจสอบระบบควบคุมภายใน ในด้านการทำธุรกรรมกับผู้ถือหุ้นรายใหญ่ กรรมการ
และผู้บริหาร ตลอดจนผู้ที่เกี่ยวข้องอย่างเพียงพอสม่ำเสมอ